
Text rozhodnutia
Súd: Krajský súd Nitra Spisová značka: 23Sd/157/2016 Identifikačné číslo súdneho spisu: 4016200352 Dátum vydania rozhodnutia: 21. 11. 2016 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2016:4016200352.2 ROZSUDOK V MENE SLOVENSKEJ REPUBLIKY Krajský súd v Nitre v právnej veci navrhovateľa: O.. U. K., bytom J., I. XXXX, proti odporkyni: Sociálna poisťovňa, ústredie v Bratislave, Ul. 29. augusta 8, Bratislava, o starobný dôchodok, sudkyňou JUDr. Danou Kálnayovou, takto r o z h o d o l : Krajský súd p o t v r d z u j e rozhodnutia odporkyne č. XXX XXX XXXX 0 zo dňa 9.2.2016, v spojení s rozhodnutím č. XXX XXX XXXX 0 zo dňa 16. marca 2016. Krajský súd navrhovateľovi nepriznáva náhradu trov konania. o d ô v o d n e n i e : Rozhodnutím odporkyne č. XXX XXX XXXX 0 zo dňa 9.2.2016 podľa § 66 ods. 9 zákona č. 461/2003 Z. z. o sociálnom poistení v znení neskorších predpisov zamietnutá žiadosť o zvýšenie starobného dôchodku od 01. 11. 2013, pretože starobný dôchodok bol navrhovateľovi zvýšený podľa § 66 ods. 3 zákona č. 461/2003 Z. z. od 01. 03. 2013, a preto jeho žiadosť o zvýšenie starobného dôchodku od 01. 11. 2013 bola zamietnutá, pretože sociálna poisťovňa určí sumu starobného dôchodku za dobu poistenia, počas poberania starobného dôchodku za kal. rok len raz. O zvýšenie starobného dôchodku má možnosť požiadať od 01. 01. 2014. Odporkyňa vzhľadom na písomné podanie navrhovateľa zo dňa 10. 03. 2016 vydala rozhodnutie 16. 03. 2016, ktorým zvýšila starobný dôchodok navrhovateľa od 01. 01. 2014 na sumu 91,70 eur mesačne. Podľa § 82 zákona č. 461/2003 Z. z. a § 1 Opatrenia Ministerstva práce, sociálnych vecí a rodiny SR č. 295/2014 sa ustanovuje pevná suma zvýšenia dôchodkovej dávky a percento zvýšenia úrazovej renty od 01. 01. 2015 sa zvyšuje starobný dôchodok na sumu 96,90 eur. Podľa § 82 zákona č. 461/2003 Z. z. a § 1 Opatrenia Ministerstva práce, sociálnych vecí a rodiny SR č. 283/2015 sa ustanovuje pevná suma zvýšenia dôchodkovej dávky a percento zvýšenia úrazovej renty od 01. 01. 2016 sa zvyšuje starobný dôchodok na sumu 98,80 eur. Suma starobného dôchodku sa zvýšila za obdobie dôchodkového poistenia získané počas poberania tohto dôchodku alebo jeho časti. Zvýšenie starobného dôchodku je podľa § 66 ods. 3 zákona č. 461/2003 Z. z. určené ako súčin súčtu 1-ice osobných mzdových bodov získaných za obdobie dôchodkového poistenia počas poberania starobného dôchodku alebo jeho časti a aktuálnej dôchodkovej hodnoty platnej ku dňu nasledujúcemu po zániku dôchodkového poistenia. Osobné mzdové body sa zisťujú osobitne za každý kal. rok, počas ktorého bol navrhovateľ dôchodkovo poistený a súčasne poberal starobný dôchodok, a to ako podiel úhrnu vymeriavacích základov, z ktorých sa platní poistné na dôchodkové poistenie a všeobecného vymeriavacieho základu. Všeobecný vymeriavací základ za kal. rok 2013 sa podľa § 66 ods. 8 zákona č. 461/2003 Z. z. rovná všeobecnému vymeriavaciemu základu za rok 2011. V období počas poberania starobného dôchodku navrhovateľ od 01. 03. 2013 do 31. 10. 2013 získal osobný vymeriavací základ 3667,51 eur, všeobecný vymeriavací základ bol 9432,- eur a osobný mzdový bod je 0,3889. Aktuálna dôchodková hodnota platná k 01. 11. 2013 je podľa Opatrenia Ministerstva práce, sociálnych vecí a rodiny SR 10,0098 eur. Zvýšenie starobného dôchodku patriace za obdobie dôchodkového poistenia, počas poberania tohto dôchodku je 1,94640561 eur mesačne a je určené ako súčin 1-ice osobného mzdového bodu 0,19445 a aktuálnej dôchodkovej hodnoty 10,0098 eur. K 31. 12. 2013 sa starobný dôchodok vyplácal v sume 80,90 eur mesačne. Suma starobného dôchodku 82,90 eur mesačne je určená súčtom súm 80,90 eur a 1,94640561 eur. Suma starobného dôchodku sa ďalej podľa § 82 zákona č. 461/2003 Z. z. zvyšuje od 01. 01. 2014 o 8,80 eur mesačne (o pevnú sumu zvýšenia starobného dôchodku stanovenú v § 1 písm. a/ Opatrenia Ministerstva práce, sociálnych vecí a rodiny SR č. 329/2013 Z. z.), na 91,70 eur mesačne. Suma starobného dôchodku sa ďalej podľa § 82 zákona č. 461/2003 Z. z. zvyšuje od 01. 01. 2015 o 5,20 eur mesačne (o pevnú sumu zvýšenia starobného dôchodku stanovenú v § 1 písm. a/ Opatrenia Ministerstva práce, sociálnych vecí a rodiny SR č. 295/2014 Z. z.), na 96,90 eur mesačne. Suma starobného dôchodku sa ďalej podľa § 82 zákona č. 461/2003 Z. z. zvyšuje od 01. 01. 2016 o 1,90 eur mesačne (o pevnú sumu zvýšenia starobného dôchodku stanovenú v § 1 písm. a/ Opatrenia Ministerstva práce, sociálnych vecí a rodiny SR č. 283/2015 Z. z.), na 98,80 eur mesačne. Navrhovateľ voči rozhodnutiu zo dňa 09. 02. 2016 včas podal opravný prostriedok, v ktorom uviedol, že ho podáva z dôvodu opatrnosti a právnej istoty. V prípade ak odporkyňa rozhodne v jeho prospech, stane sa tento návrh bezpredmetný. Na pojednávaní dňa 05. 09. 2016 navrhovateľ uviedol, že jemu nebolo doručené rozhodnutie zo 16. 03. 2016. I keď sa na adrese trvalého bydliska nezdržuje, pošta mu býva doručená. Na pojednávaní dňa 21. 11. 2016 sa navrhovateľ včas nedostavil. Súd pojednával v jeho neprítomnosti. Zástupkyňa odporkyne uviedla, že rozhodnutie, ktoré namietal navrhovateľ, že mu nebolo doručené, zo 16. 03. 2016 mu bolo zasielané doručenou zásielkou dňa 07. 09. 2016 na adresu trvalého bydliska a doručenka o prevzatí tohto rozhodnutia sa doposiaľ nevrátila. Žiadala napadnuté rozhodnutie, v spojení so zmenovým rozhodnutím, ako vecne správne potvrdiť. Krajský súd preskúmal napadnuté rozhodnutie odporkyne podľa § 250l ods. 1 OSP a dospel k záveru, že návrh nie je dôvodný. Navrhovateľ je poberateľom výsluhového dôchodku, ktorý je vyplácaný z osobitného systému dôchodkového zabezpečenia a je poberateľom starobného dôchodku za dobu poistenia vo všeobecnom systéme dôchodkového poistenia. Navrhovateľ žiadosťou zo dňa 16. 08. 2015 požiadal o zvýšenie starobného dôchodku od 01. 03. 2013 do 31. 10. 2013, vzhľadom na to, že mu zaniklo povinné dôchodkové poistenie od 01. 11. 2013. Právoplatným rozhodnutím č. XXX XXX XXXX 0 zo dňa 19. 05. 2014 podľa § 66 ods. 3 zákona č. 461/2003 Z. z. od 01. 03. 2013 bol zvýšený starobný dôchodok na sumu 80,90 eur mesačne a zvýšený od 01. 01. 2014 na sumu 89,70 eur. Podľa § 66 ods. 9 zákona č. 461/2003 Z. z., sociálna poisťovňa určí sumu starobného dôchodku podľa ods. 3 a 4 v kal. roku len raz. Keďže navrhovateľ, ako to vyplýva z jeho podania, ktoré bolo doručené sociálnej poisťovni, nepožiadal o zvýšenie starobného dôchodku od 01. 11. 2013, odporkyňa vydala nové rozhodnutie dňa 16. 03. 2016, ktorým mu zvýšila starobný dôchodok v zmysle § 82 a príslušných Opatrení Ministerstva práce sociálnych vecí a rodiny SR za každý kal. rok 2014, 2015, 2016 na sumu 98,80 eur mesačne. Vykonaným dokazovaním mal súd jednoznačne preukázané, že odporkyňa postupovala v zmysle zákonných ustanovení a v súlade s platnými právnymi predpismi, preto napadnuté rozhodnutie odporkyne zo dňa 9.2.2016 a 16. marca 2016 sú vecne správne, a preto ich podľa § 250q ods. 3 OSP potvrdil. O trovách konania súd rozhodol tak, že navrhovateľovi nepriznal náhradu trov konania, pretože nemal v konaní úspech. Poučenie: Proti tomuto rozhodnutiu možno podať odvolanie, v lehote 15 dní, odo dňa doručenia cestou podpísaného súdu, v dvoch vyhotoveniach. V odvolaní sa má popri všeobecných náležitostiach (§ 42 ods.3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4016200352.2 (dáta aktuálne k 13. 11. 2026). Záväzné je znenie zverejnené súdom.




